Transindex -- Tech -- Futballpályányi méretű, eddig ismeretlen Szaturnusz-kisholdak
Utolsó frissítés: 30: 1 GMT +2, 2006. 3-.
A Cassini amerikai űrszonda négy, eddig ismeretlen kisholdat fedezett fel a Szaturnusz egyik nagy gyűrűjében. Mint az amerikai űrkutatási hivatal közölte, a miniholdak átmérője 100 méter, vagyis akkora, mint egy futballpálya hossza. A tudósok feltételezése szerint a Szaturnusz gyűrűiben mintegy tízmillió kishold "rejtőzik".
A mostani felfedezés hozzásegíthet a Szaturnusz-gyűrűk keletkezésnek megértéséhez. A feltevések szerint évmilliárdokkal ezelőtt széthullott egy hatalmas jégtömb, és annak apró részeiből képződtek a gyűrűk. A Szaturnusz a naprendszer második legnagyobb bolygója, holdjait a nagyobbik, külső A-gyűrűn fedezték fel. A bolygónak egyébként 100 ezer gyűrűje van, de az ábrázolásokon általában csak a két nagy, az A- és B-gyűrűt mutatják.
Az amerikai-európai ikerszonda, a Cassini-Huygens 2004. július 1-jén fordult a Szaturnusz-rendszer felé, és akkor készültek a miniholdakat mutató felvételek. Az Európai Űrügynökség, az ESA Huygens nevű szondája 2005. januárjában az óriásbolygó Titan nevű holdjára ereszkedett le. A Cassini a program szerint 74-szer kerüli meg a Szaturnusz gázbolygót. (mti-panoráma)